പുത്തന് തെരുവ് സ്റ്റേഡിയം: ഭൂ ഇടപാടുകള് പരിശോധിക്കണം തഴവ : കുലശേഖരപുരം ഗ്രാമപഞ്ചായത്തിലെ പുത്തന് തെരുവ് സ്റ്റേഡിയത്തിലെഅഞ്ച് സെന്റ് ഭൂമി താലൂക്ക് ലൈബ്രറി കൗണ്സിലിന് ആസ്ഥാന മന്ദിരം പണിയുന്നതിനായി പതിച്ചുനല്കിയ പഞ്ചായത്ത് നടപടിയില് വ്യാപകമായ പ്രതിഷേധം ഉയര്ന്ന സാഹചര്യത്തില് അടിയന്തര പഞ്ചായത്ത് കമ്മിറ്റി വിളിച്ച് നിജസ്ഥിതി വ്യക്തമാക്കണമെന്ന് യു.ഡി.എഫ് കുലശേഖരപുരം പാര്ലമെന്ററി പാര്ട്ടി യോഗം പഞ്ചായത്തിനോട് ആവശ്യപ്പെട്ടു. കുലശേഖരപുരം ഉള്പ്പടെ സമീപ പ്രദേശത്തെ യുവജനങ്ങള്ക്ക് കായികവിനോദങ്ങള്ക്കായുള്ള ഏക ഭൂമിയാണ് പുത്തെന്തെരുവ് സ്റ്റേഡിയമെന്നും 1992 ല് ഭൂമി സ്റ്റേഡിയത്തിനായി എടുത്തിട്ടും മാറി മാറിവന്ന പഞ്ചായത്ത് ഭരണസമിതികള് കായികവിനോദങ്ങള്ക്കായി ഒരു വികസനവും ഇവിടെ ചെയ്തിട്ടില്ലെന്നും യോഗം ആരോപിച്ചു. ചെറിയ ചെറിയ കെട്ടിടങ്ങള് പണിഞ്ഞ് കഴിഞ്ഞ കാലങ്ങളില് സ്റ്റേഡിയത്തിന്റെ ഭൂവിസ്തൃതി കുറക്കുകയാണ് ചെയ്തിരിക്കുന്നതെന്നും ഇനി ഒരു കെട്ടിടം കൂടി വന്നാല് കളിസ്ഥലം എന്നന്നേക്കുമായി ഉപയോഗശൂന്യമാകുമെന്നും യോഗം ചൂണ്ടിക്കാട്ടി. നീലികുളം സദാനന്ദന്റെ അദ്ധ്യക്ഷതയില് കൂടിയ യോഗത്തില് യൂസിഫ് കൊച്ചയം, കെ. എം. നൗഷാദ്, തുടങ്ങിയവര് സംസാരിച്ചു.